Projekt: Oprava pamätníka 1. svetovej vojny
Naša obec sa zapojila do grantového programu s názovom Región kultúrne 2014, ktorý bol v priebehu mesiaca mája 2014 vyhlásený Nadáciou Pontis v spolupráci s Nadačným fondom Kia Motors Slovakia. Program bol zameraný na podporu kultúrnych aktivít neziskových organizácií, škôl, obcí a miest v Žilinskom regióne. V tomto programe boli podporované tri oblasti aktivít, a to tieto:

1. Súčasné umenie – podporené boli umelecké projekty spojené so súčasným tancom, divadlom, hudbou, poéziou, vizuálnym umením. Ďalej boli podporené projekty, ktorých náplňou bola podpora nezávislých kultúrnych priestorov (príprava a realizácia podujatia, rozvoj infraštruktúry), využitie nových médií a technológií v kultúre a intervencie vo verejnom priestranstve.

2. Tradičná kultúra – v tejto oblasti boli podporené projekty zamerané na výskum zvykov a tradícií obce, mesta či regiónu (realizácia etnografického výskumu), rozvoj a propagáciu zvykov a tradícií obce, mesta či regiónu (podpora podujatí tanečných súborov ľudového tanca, vydanie publikácie mapujúcej zvyky a tradície v regióne, materiálna podpora folklórnych súborov a poslednou aktivitou v tejto oblasti boli podporené projekty zamerané na históriu obce - dokumentovanie histórie obce, mesta (publikácia o obci, film,...), pravidelné podujatia v obci spojené so zvykmi, históriou, tradíciami, slávnostné podujatia pri výročí obce a pod.

3. Kultúrne a historické pamiatky – táto oblasť bola zameraná na záchranu kultúrnych a historických pamiatok v obciach a ich okolí (záchrana a obnova hradných zrúcanín, drobná architektúra, kaplnky, kríže, pamätné tabule, cintoríny, hrobky, kultúrne pamiatky. 

V tomto grantovom programe sa naša obec zapojila do tretej oblasti – Kultúrne a historické pamiatky a uchádzala sa o podporu pri záchrane a reštaurovaní pamätníka 1. svetovej vojny. Nadačný fond Kia Motors Slovakia v Nadácii Pontis v programe Región kultúrne 2014 prerozdelil finančné prostriedky vo výške 51 987,14 eur. Do programu prišlo spolu 49 žiadostí a hodnotiaca komisia rozhodla o podpore 22 projektov, medzi ktorými bol i náš projekt s názvom: Oprava pamätníka 1. svetovej vojny. 
Pamätník bude teda zreštaurovaný z finančných prostriedkov získaných v rámci tohto grantového programu. Týmto chceme poďakovať hodnotiacej komisii, ktorá sa rozhodla podporiť náš projekt, a tak nám umožnila opraviť a zreštaurovať túto krásnu pamiatku, ktorá zdobí našu obec viac než 80 rokov.

